วันพุธที่ 7 กันยายน 2565
“นายดอน” รองนายกฯ และ รมว.กต. มอบรางวัล Prime Minister Award เชิดชูเกียรติสตาร์ทอัพและผู้พัฒนานวัตกรรมสู้วิกฤต
“นายดอน” รองนายกฯ และ รมว.กต. มอบรางวัล Prime Minister Award เชิดชูเกียรติสตาร์ทอัพและผู้พัฒนานวัตกรรมสู้วิกฤต
นายดอน ปรมัตถ์วินัยรองนายกฯ และ รมว.กต. มอบรางวัลPM Award 8 สาขา เพื่อเป็นกำลังใจให้แก่สตาร์ทอัพและผู้พัฒนานวัตกรรมของประเทศ ประจำปี 2565 ด้าน ศ. (พิเศษ) ดร.เอนก เหล่าธรรมทัศน์ ปลื้มผลงานนวัตกรรมฝีมือคนไทย ตอบโจทย์สังคม ภาคธุรกิจ พร้อมเดินหน้าหนุนก้าวสู่เวทีโลก ดันไทยสู่ชาติแห่งนวัตกรรม
วันนี้ (24 สิงหาคม 2565) เวลา 13.30 น. ณ ณ ตึกสันติไมตรี (หลังใน) ทำเนียบรัฐบาล นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ได้เป็นประธานในพิธีประกาศเกียรติคุณและเชิดชูเกียรติให้แก่ผู้มีส่วนร่วมในการส่งเสริมและสนับสนุนการพัฒนาระบบนิเวศสำหรับสตาร์ทอัพของประเทศ หรือ Prime Minister Award: National Startup 2022 และผู้ที่มีส่วนร่วมในการนำนวัตกรรมเข้ามาแก้ไขปัญหาวิกฤต สร้างคุณค่าและประโยชน์อย่างยิ่งใหญ่แก่ประเทศและประชากรโลก หรือ Prime Minister Award: Innovation For Crisis โดยมีศ. (พิเศษ) ดร.เอนก เหล่าธรรมทัศน์รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) พร้อมด้วยดร.พันธุ์อาจ ชัยรัตน์ ผู้อำนวยการสำนักงานนวัตกรรมแห่งชาติ (องค์การมหาชน) หรือ NIA คณะผู้บริหาร สตาร์ทอัพและผู้ประกอบการนวัตกรรมที่ได้รับรางวัล ทั้ง 11 ราย เข้าร่วมงาน
โอกาสนี้ นายดอน ได้มอบโล่ประกาศเกียรติคุณและมอบรางวัลPrime Minister Award: National Startup2022จำนวน 6 ราย จาก 5 สาขารางวัล ประกอบด้วย
1) Startup of the Year รางวัลแก่สตาร์ทอัพยอดเยี่ยมที่เป็นต้นแบบที่ดีของสตาร์ทอัพรุ่นใหม่ และมีธรรมาภิบาลในการดำเนินธุรกิจ จำนวน 1 ราย ได้แก่ Freshket เป็นธุรกิจ Marketplace ตลาดสดออนไลน์ที่รวบรวมวัตถุดิบทั้งของสดของแห้ง เนื้อสัตว์ ผักผลไม้ และของใช้สำหรับร้านอาหารไว้บนแพลตฟอร์มเดียว
2) Global Tech Startup of the year รางวัลแก่สตาร์ทอัพผู้สร้างความเปลี่ยนแปลงในอุตสาหกรรมในวงกว้างระดับโลก จำนวน 1 ราย ได้แก่ Ricult (รีคัลท์) ระบบดิจิทัลแพลตฟอร์มบริหารจัดการข้อมูลการเกษตรและพยากรณ์ผลผลิตครบวงจรด้วย AI
3) Evangelist of the year รางวัลแก่สตาร์ทอัพที่เป็นบุคคลต้นแบบ สามารถยกระดับการเติบโตระบบนิเวศสตาร์ทอัพของไทยสู่สากล จำนวน 2 ราย ได้แก่ คุณรังสรรค์ พรมประสิทธิ์ ผู้บริหารและผู้ร่วมก่อตั้ง บริษัท คิวคิว (ประเทศไทย) จำกัด และ คุณศุภชัย เจียรวนนท์ ประธานคณะผู้บริหาร บริษัท เครือเจริญโภคภัณฑ์ จำกัด และ ประธานกรรมการบริษัท ทรู คอร์ปอเรชั่น จำกัด (มหาชน)
4) Investor of the year รางวัลแก่บริษัทร่วมลงทุนที่สร้างผลกระทบต่อระบบนิเวศของสตาร์ทอัพไทย และยกระดับการลงทุนในตลาดไทยสู่สากล จำนวน 1 ราย ได้แก่ บริษัท กรุงศรี ฟินโนเวต และ 5) Best Brotherhood of the year รางวัลแก่บริษัทขนาดใหญ่หรือหน่วยงานภาครัฐที่ยกระดับการเติบโตระบบนิเวศของสตาร์ทอัพของไทยสู่สากล จำนวน 1 ราย ได้แก่ บริษัท บางจาก คอร์ปอเรชั่น จำกัด (มหาชน)
และรางวัลPrime Minister Award: Innovation For Crisisจำนวน 5 ราย จาก 3 สาขารางวัล ประกอบด้วย
1) รางวัลประเภทองค์กร / บุคคที่ส่งเสริมความเท่าเทียม จำนวน 1 ราย ได้แก่ กองทุนเพื่อความเสมอภาคทางการศึกษา
2) รางวัลประเภทองค์กร / บุคคลที่ส่งเสริมประเด็นด้านการจัดการภัยพิบัติ จำนวน 2 ราย ได้แก่ Traffy Fondue แพลตฟอร์มรับร้องเรียนปัญหาเมือง และ ผศ.ดร.ทวิดา กมลเวชช รองผู้ว่าราชการกรุงเทพมหานคร
3) รางวัลประเภทองค์กร / บุคคลที่ส่งเสริมการแก้ปัญหาความยากจน จำนวน 2 ราย ได้แก่ Noburo (โนบูโร) แพลตฟอร์มที่ให้บริการสวัสดิการทางการเงินและสินเชื่อแก่พนักงานบริษัท และ คุณสำรวย ผัดผล ประธานศูนย์การเรียนรู้โจ้โก้
ศ. (พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.)กล่าวว่า วัตถุประสงค์ของ 2 รางวัลนี้ คือ เพื่อเป็นการประกาศเกียรติคุณและเชิดชูเกียรติให้แก่ผู้มีส่วนร่วมในการส่งเสริม สนับสนุนการพัฒนาระบบนิเวศสตาร์ทอัพและระบบนวัตกรรมของประเทศ และผู้ที่มีส่วนร่วมในการนำนวัตกรรมมาใช้แก้ไขปัญหาวิกฤตการณ์ที่เกิดขึ้นในแต่ละช่วงปี โดยมีเป้าหมายคือ กระตุ้นให้เกิดผู้มีส่วนร่วมรายใหม่ในการส่งเสริมสนับสนุนการพัฒนาระบบนิเวศสตาร์ทอัพ และกระตุ้นให้เกิดผู้ที่มีส่วนร่วมในการนำนวัตกรรมมาใช้แก้ไขปัญหาวิกฤตระดับประเทศและระดับโลก อีกทั้งยังเป็นการประชาสัมพันธ์ผู้มีส่วนร่วมในการส่งเสริมสนับสนุนการพัฒนาระบบนิเวศสตาร์ทอัพและระบบนวัตกรรมที่ประสบผลสำเร็จในเชิงธุรกิจสู่สาธารณชน
เช่นเดียวกับทุกปีที่สำนักงานนวัตกรรมแห่งชาติ (องค์การมหาชน) ได้ดำเนินโครงการ “รางวัล Prime Minister Award: National Startup” โดยปีนี้นับเป็นปีที่ 5 เพื่อประกาศเกียรติคุณและเชิดชูเกียรติให้แก่ผู้มีส่วนร่วมในการส่งเสริมและสนับสนุนการพัฒนาระบบสตาร์ทอัพของประเทศ และเสริมสร้างความเข้มแข็งให้กับสตาร์ทอัพไทย ให้มีศักยภาพทางธุรกิจและก้าวสู่ตลาดต่างประเทศ
สำหรับอีกหนึ่งรางวัล คือ “รางวัล Prime Minister Award : Innovation For Crisis” โดยรางวัลนี้เป็นการประกาศเกียรติคุณและเชิดชูเกียรติให้แก่ผู้ประกอบการ หน่วยงานภาครัฐ ภาคเอกชน และบุคคลทั่วไป ที่มีส่วนร่วมในการนำนวัตกรรมมาใช้แก้ไขปัญหาวิกฤตการณ์ที่เกิดขึ้น ทั้งการแพร่ระบาดของเชื้อไวรัสโควิด - 19 การเปลี่ยนแปลงสภาพอากาศและอุณหภูมิ รวมถึงวิกฤตเศรษฐกิจ ที่สามารถส่งต่อคุณค่าและประโยชน์อย่างยิ่งใหญ่ให้แก่ประเทศและประชากรโลก
ผลที่เกิดขึ้นแก่ผู้ที่ได้รับรางวัลที่ผ่านมา คือ ทำให้ผลงานเรื่องสตาร์ทอัพและการใช้นวัตกรรมเป็นที่ประจักษ์ในวงกว้าง สามารถดำเนินการในสิ่งที่ทำอยู่แล้วได้ขยายใหญ่ขึ้น อันเป็นประโยชน์แก่ส่วนรวมและประเทศชาติได้มากขึ้น โดยในปีนี้ คณะกรรมการพิจารณารางวัลฯ ได้มีมติมอบรางวัลให้กับผู้ที่มีคุณสมบัติเหมาะสมตามเกณฑ์พิจารณาของทั้ง 8 รางวัล รวมทั้งสิ้น 11 ราย ที่จะเข้ารับรางวัลในลำดับต่อไป